(artikkeli jatkuu alla)

(artikkeli jatkuu alla)

Joulukuussa Andorran oikeus päätti olla luovuttamatta Janitskinia Suomeen, mutta syyttäjä valitti päätöksestä. Oikeuden päätöksen takana oli jälleen Suomen luovutuspyyntö, josta oikeuden mukaan puuttui viittauksia suomalaisiin lakipykäliin, joiden mukaan Janitskinia epäillään Suomessa rikoksista.

Janitskin on vangittu Suomessa jo viime syksynä poissaolevana muun muassa törkeästä kiihottamisesta kansanryhmää vastaan ja törkeästä kunnianloukkauksesta. Häntä epäillään poliisin mukaan kymmenistä rikoksista, jotka liittyvät hänen pyörittämäänsä MV-julkaisuun.

Interpol otti Janitskinin kiinni Andorrassa elokuussa Suomen viranomaisten pyynnöstä. Janitskin on odottanut päätöstä ensin vangittuna ja myöhemmin kotiarestissa siitä lähtien.

Useita rikosnimikkeitä

STT kertoo, että Janitskinia epäillään muun muassa tekijänoikeusrikoksista, laittomasta uhkauksesta, törkeästä kunnianloukkauksesta, useista kunnianloukkauksista, törkeästä yksityiselämää loukkaavan tiedon levittämisestä, salassapitorikoksesta, rahapelirikoksesta ja rahankeräysrikoksesta.

Kunnianloukkausrikoksissa on Helsingin poliisin rikostarkastaja Harri Saaristolan mukaan kyse herjaavan tiedon julkaisemisesta. Poliisi epäilee, että Janitskin on myös kerännyt rahaa ilman rahankeräyslupaa ja että MV-sivustolla on mainostettu rahapelejä, joita Suomessa ei saa mainostaa.

